b'\n_START_ARTICLE_\nRadiotiedustelu\n_START_SECTION_\nTiedonl\xc3\xa4hteet\n_START_PARAGRAPH_\nRadioliikenteess\xc3\xa4 viestej\xc3\xa4 ei aina saada vastaanotettua ymm\xc3\xa4rrett\xc3\xa4v\xc3\xa4sti. Silloin niit\xc3\xa4 pyydet\xc3\xa4\xc3\xa4n l\xc3\xa4hett\xc3\xa4m\xc3\xa4\xc3\xa4n uudelleen. T\xc3\xa4m\xc3\xa4 helpottaa vihollisen radiokuuntelua yleens\xc3\xa4 jo ensimm\xc3\xa4isell\xc3\xa4 kerralla napatun viestin varmistamisena. Joskus l\xc3\xa4hetetty\xc3\xa4 sanomaa ei kyet\xc3\xa4 avaamaan ja sit\xc3\xa4 pyydet\xc3\xa4\xc3\xa4n l\xc3\xa4hett\xc3\xa4m\xc3\xa4\xc3\xa4n toisella (ehk\xc3\xa4 vihollisen jo tuntemalla) salaustavalla tai per\xc3\xa4ti selv\xc3\xa4kielisen\xc3\xa4. Radiotiedustelua auttaa vastapuolen huolimattomuus: joskus joku v\xc3\xa4hemm\xc3\xa4n t\xc3\xa4rke\xc3\xa4n\xc3\xa4 pidetty viesti l\xc3\xa4hetet\xc3\xa4\xc3\xa4n esimerkiksi kiireen vuoksi selv\xc3\xa4kielisen\xc3\xa4 tai l\xc3\xa4hetet\xc3\xa4\xc3\xa4n turhia sanomia._NEWLINE_Radiosanomien salakielt\xc3\xa4 on selvitetty my\xc3\xb6s tutkimalla yksik\xc3\xb6iden liikkumisia ja toimintaa radioviestien j\xc3\xa4lkeen. Muun muassa laivaliikenteen k\xc3\xa4ytt\xc3\xa4mi\xc3\xa4 salausj\xc3\xa4rjestelmi\xc3\xa4 on usein saatu t\xc3\xa4ll\xc3\xa4 tavalla murrettua.\n_START_SECTION_\nSuomalainen radiotiedustelu\n_START_PARAGRAPH_\nMerkitt\xc3\xa4vimpi\xc3\xa4 suomalaisen radiotiedustelun saavutuksia ovat muun muassa Kannaksen suurhy\xc3\xb6kk\xc3\xa4yksen selvillesaaminen etuk\xc3\xa4teen sek\xc3\xa4 Talin\xe2\x80\x93Ihantalan taistelun radiotiedustelun mestarin\xc3\xa4yte. Sotien aikana suomalainen radiotiedustelu kasvoi komppaniasta pataljoonan suuruiseksi. P\xc3\xa4\xc3\xa4majan radiotiedusteluun keskittynyt pataljoona tunnettiin lyhenteell\xc3\xa4 PMRadP. Radiotiedustelun yksik\xc3\xb6iden ja tiedon k\xc3\xa4ytt\xc3\xa4jien v\xc3\xa4lill\xc3\xa4 pidettiin suojattua yhteytt\xc3\xa4 Eljot-summerilenn\xc3\xa4ttimell\xc3\xa4._NEWLINE_Suomalaisen radiotiedustelun is\xc3\xa4 eversti Reino Hallamaa (1889\xe2\x80\x931979) loi perustan suomalaiselle radiotiedustelulle vuonna 1927. H\xc3\xa4nell\xc3\xa4 oli ratkaiseva merkitys Suomen sodanaikaisen tiedustelupalvelun johtajana ja kehitt\xc3\xa4j\xc3\xa4n\xc3\xa4. Hallamaa perusti P\xc3\xa4\xc3\xa4majan tiedusteluosastoon ryhm\xc3\xa4n, joka selvitti muun muassa Saksan ja Neuvostoliiton salakirjoitussanomat. Ryhm\xc3\xa4 laati my\xc3\xb6s Suomen armeijalle sellaiset salakirjoitusmenetelm\xc3\xa4t, joita mik\xc3\xa4\xc3\xa4n ulkovalta ei Suomessa tiett\xc3\xa4v\xc3\xa4sti pystynyt selvitt\xc3\xa4m\xc3\xa4\xc3\xa4n._NEWLINE_Sotien j\xc3\xa4lkeen Neuvostoliiton miehitysuhkan takia operaatio Stella Polariksella pyrittiin varmistamaan tiedustelun jatkotoimintamahdollisuudet. Muutama keskeinen tiedustelu-upseeri (mm. Hallamaa) siirtyi ulkomaille Valpon mahdollisilta tutkimuksilta.\n_START_SECTION_\nKehitys 2. maailmansodan j\xc3\xa4lkeen\n_START_PARAGRAPH_\nRadiotiedustelun rooli on muuttunut 2. maailmansodan j\xc3\xa4lkeen. Tutkien, satelliittien ja automaattisten tiedustelulaitteiden k\xc3\xa4ytt\xc3\xb6\xc3\xb6notto on tuonut uusia mahdollisuuksia vihollisen liikkeiden tarkkailuun. Niill\xc3\xa4 voidaan seurata panssarivaunujen, laivaston ja lentomuodostelmien liikkumisia vuorokaudenajasta ja s\xc3\xa4\xc3\xa4st\xc3\xa4 riippumatta. Kylm\xc3\xa4n sodan aika lis\xc3\xa4si tiedustelun tarvetta. Kilpavarustelu ja ydinaseet toivat uusia haasteita tiedustelulle. Suurvallat perustivat asevoimien ulkopuolelle itsen\xc3\xa4isi\xc3\xa4 tiedusteluorganisaatioita._NEWLINE_Nykyinen 2000-luvun sodank\xc3\xa4ynnin viestiliikenne on kehittynyt n\xc3\xa4ist\xc3\xa4 ajoista. Tietokoneet salaavat ja avaavat sanomia ja satelliitit hankkivat tietoja kohdemaasta. Maapalloa kiert\xc3\xa4\xc3\xa4 koko ajan satoja yhteys-, navigointi- ja tiedustelusatelliitteja. Tiedusteluun maanpinnalla k\xc3\xa4ytet\xc3\xa4\xc3\xa4n nyky\xc3\xa4\xc3\xa4n kauko-ohjattavia miehitt\xc3\xa4m\xc3\xa4tt\xc3\xb6mi\xc3\xa4 tiedustelulennokkeja.\n_START_SECTION_\nRadiotiedustelun ja -tarkkailun erot\n_START_PARAGRAPH_\nRadiotiedustelua ei tule sekoittaa siviiliviranomaisten suorittamaan radiotarkkailuun, jonka tarkoituksena on radioh\xc3\xa4iri\xc3\xb6iden selvitt\xc3\xa4minen ja ennaltaehk\xc3\xa4isy. Radiotarkkailussa viestinn\xc3\xa4n sis\xc3\xa4ll\xc3\xb6ll\xc3\xa4 ei ole merkityst\xc3\xa4 eik\xc3\xa4 liikennett\xc3\xa4 tallenneta. Radiotiedusteluun kuuluvaa suuntimista k\xc3\xa4ytet\xc3\xa4\xc3\xa4n kuitenkin my\xc3\xb6s radiotarkkailussa.'